text:  chandermohan.sharma@timesgroup.com इस फिल्म से एक और राइटर ने कैमरे के पीछे की कमान संभाली है तो लंबे अर्से बाद राजीव खंडेलवाल ने साबित किया कि अगर उन्हें दमदार किरदार मिले तो वह ऐसे किरदारों को असरदार ढंग से निभाने का दम रखते हैं। वैसे इस फिल्म के राइटर राजेश झावेरी ने इस फिल्म से पहले बतौर राइटर बॉक्स ऑफिस पर अलग-अलग सब्जेक्ट पर बनी कई हिट और औसत हिट फिल्में दी हैं, लेकिन खुद जब कैमरे के पीछे की कमान संभाली तो अपने लिए ऐसी कहानी चुनी जिसमें सेक्स और सस्पेंस का जमकर तड़का लगाया जा सके। बेशक राजेश की इस फिल्म का क्लाइमैक्स कुछ कमजोर रह गया हो, लेकिन इसके बावजूद फिल्म में इतने मसाले जरूर नजर आते हैं जो किसी फिल्म को बी और सी सेंटरों पर हिट नहीं तो औसत हिट करा सकते हैं।  कहानी : कॉन्ट्रैक्ट किलर आर्मिन सेलम (राजीव खंडेलवाल) की एक भीषण ऐक्सिडेंट के बाद याददाश्त चली जाती है। इस ऐक्सिडेंट के बाद आर्मिन को सिर्फ काव्या चौधरी (गौहर खान) के बारे में जानकारी है। दरअसल, काव्या ही इस ऐक्सिडेंट के बाद याददाश्त खो चुके सलेम की देखभाल कर रही है। काव्या इस कोशिश में लगी है, जिससे आर्मिन की याददाशत जल्दी से लौट आए। काव्या का यह काम इतना आसान भी नहीं है। इस सिंपल स्टोरी में टिवस्ट् उस वक्त आता है, जब इस कहानी में एक के बाद एक कई दूसरे किरदारों की एंट्री होती है, जिससे आर्मिन की बीती जिदंगी के बारे में थोड़ा-बहुत पता चलता है तो वहीं इस बीच काव्या भी सलेम को प्यार करने लगती है। ऐक्टिंग : राजीव खंडेलवाल ने अपने किरदार के मुताबिक अच्छी ऐक्टिंग की है। ऐसा लगता है कि याद्दाश्त भूल चुके सलेम के किरदार को निभाने के लिए राजीव ने अच्छा होमवर्क किया। लंबे अर्से बाद किसी फिल्म में गौहर खान को एक पावरफुल किरदार मिला और गौहर ने खुद को ऐसी कलाकार साबित किया, जिन्हें ऐक्टिंग की एबीसी आती है। वहीं कटरीना मुनीरो और अंकिता मखवाना ने जहां अपनी ब्यूटी को कैमरे के सामने जमकर परोसने के साथ दमदार ऐक्टिंग भी की, विक्टर बैनर्जी अपने रोल में फिट रहे। डायरेक्शन : इस फिल्म से पहले झावेरी कुछ अलग किस्म की बनी 'कुछ तो है' और 'ढूंढते रह जाआगे' सहित कुछ और फिल्मों की कहानी लिख चुके हैं, लेकिन बतौर डायरेक्टर उन्होंने इस प्रॉजेक्ट पर कम्प्लीट होमवर्क के बाद ही काम शुरू किया, फिल्म का स्क्रीनप्ले बेहतरीन है, कहानी की डिमांड के मुताबिक झावेरी ने फिल्म को स्विट्ज़रलैंड की लोकेशन में शूट हुआ है। लंबे अर्से बाद किसी हिंदी फिल्म में ऐसी बेहतरीन लोकेशन नजर आई, दूसरी और झावेरी दो घंटे की इस फिल्म की गति को ऐसा नहीं रख पाए जो दर्शकों को स्टार्ट टु लास्ट तक पूरी तरह से बांध पाती। इंटरवल के बाद की फिल्म बोझिल लगने लगती है, अगर झावेरी स्क्रिप्ट के साथ-साथ क्लाइमैक्स पर कुछ ज्यादा मेहनत करते तो इस फीवर का नशा दर्शकों पर कुछ ज्यादा ही चढ़ पाता। संगीत : आपको ताज्जुब होगा कि सिर्फ दो घंटे की इस फिल्म के साथ एक दो नहीं बल्कि नौ संगीतकारों का नाम जुड़ा है, लेकिन इसके बावजूद फिल्म का म्यूजिक केवल सिनेमाहॉल में ही आपको थिरकाने का दम रखता है। वैसे रिलीज़ से पहले फिल्म के दो गाने यंगस्टर्स की जुबां पर आए हुए हैं। डायरेक्टर झावेरी की तारीफ करनी होगी कि उन्होंने इन गानों को फिल्म की कहानी का हिस्सा बनाकर पेश किया, वर्ना अक्सर सस्पेंस थ्रिलर फिल्मों में गाने फिल्म की कहानी की रफ्तार को रोकने या कम करने का ही काम करते रहे हैं। क्यों देखें : अगर आप राजीव खंडेलवाल के पक्के फैन हैं और सस्पेंस थ्रिलर, हॉट अडल्ट फिल्मों के शौकीन हैं तो 'फीवर' सिर्फ आपके लिए ही है और हां स्विटजरलैंड की बेहतरीन लोकेशन और गजब फटॉग्रफ़ी इस फिल्म को देखने की एक और वजह हो सकती है।